  Виталий Пронин 6-тӥ-11-тӥ классъёсын дышетскись усточиослы «Шундыкар» лагере мыныны конкурс усьтӥськиз. Ужъёс 14-тӥ пӧсьтолэзёзь кутӥськозы. Туэ лагере воштӥськонъёс пыртэмын. Кызьы ивортэ «Шунды» огазеяськонлэн Тӧроез Ольга Тронина, кылдытэмын 2 выль отряд: крезьгуро инструментъёсын шудӥсьёс но эктӥсьёс понна. Озьыен лагерьын ужалоз 11 отряд: суредаськон, литература, фольклор, эстрада, крезьгуро инструментъёсын шудон, театр, телерадиожурналистика, крезь лэсьтон, эктон, видеоискусство, дӥськут дизайн.Пиналъёсын ужалозы егит специалистъёс. Лагерь туэ 100-лэсь ятыр нылпиосты кутоз. Удмуртиысь сяна, соос пӧлын луозы Башкириын, Татарстанын, Киров, Пермь, Свердловск улосъёсын улӥсь удмурт пиналъёс.Кыӵе ужъёс ыстоно?- Суредаськон (7-тӥ-10-тӥ классъёс) - пӧртэм техникаен быдэстэм «Вордскем гуртэ» темалы сӥзем 5 уж.- Литература (7-тӥ-11-тӥ классъёс) - пӧртэм жанръёсын (кылбур, пьеса, верос, поэма) 5 уж. Огез соос пӧлысь «Дор» темалы сӥземын мед луоз.- Фольклор (6-тӥ-9-тӥ классъёс) - CD яке DVD-диск вылэ гожтэм, крезьгуро инструмент шудэм улсын яке сотэк быдэстэм удмурт калык кырӟанъёс.- Эстрада (8-тӥ-11-тӥ класс) - видео вылэ гожтэм 2 удмурт кырӟан. Одӥгзэ кырӟанэз a capella быдэстыны луэ. Пусъёно, кыӵе крезьгуро инструментэн шудӥськоды.- Крезьгуро инструментъёсын шудӥсьёс (8-тӥ-11-тӥ классъёс) - тодмо группаослэсь 2 кырӟанзэс крезьгуро инструментэн (электрогитараен, акустика гитараен, бас-гитараен, барабанэн, синтезаторен) шудыса лэсьтэм видео.- Журналистика (8-тӥ-11-тӥ классъёс) - асьтэ сярысь 1-2 минутъем видео, элькун но ёрос газетъёсын азьвыл печатласькем 3-5 уж, пусъёно, диктофонэн ужаны быгатӥськоды-а?- Театр (7-тӥ-11-тӥ классъёс) - басняез, кылбурез яке спектакльысь люкетэз учкытэк лыдӟыны быгатэмдэс возьматӥсь.- Крезь лэсьтон (7-тӥ-11-тӥ классъёс) - пулэсь яке мукет материаллэсь быдэстэм ужъёслэсь 5 туспуктэмзэс;- Эктон (9-тӥ-11-тӥ классъёс) - удмурт яке сценической эктонэн видео.- Дӥськут дизайн (7-тӥ-11-тӥ классъёс) - «Мар нуллэ Лымы ныл?» темая 3 эскиз.- Видеоискусство (8-тӥ-11-тӥ классъёс) - эрико темая видеоролик. Отчы одно ик автор пыриськыны кулэ, со яке сценарийлэн авторез, яке режиссёр, оператор, монтажёр луыны быгатэ. Форматэз: avi, mov, mp4. Лагере сюрон понна ужъёсты таӵе адресъя ыстоно: 426063, Ижкар, Орджоникидзе урам, 33а (удмурт егитъёслэн «Шунды» огазеяськонзы) яке электрон почта пыр troninaolga@yandex.ru. Одно ик пусъе нимтулдэс, вордӥськем ардэс, улон интыдэс, кыӵе классэз быдэстэмдэс, пӧртэм огазеяськонъёслэн ужазы пыриськемдэс, «Шундыкар» лагере вуылэмдэс, асэныды герӟаськон амалдэс (телефон, электрон почта). Мария Векшина Теги: Шунды Шундыкар  